עלמה זהר

עלמה זֹהר (נולדה ב-6 ביוני 1977 בירושלים) היא זמרת, מוזיקאית ופעילה חברתית ישראלית. "זמרת השנה" לשנת 2008.

ראשית חייה
זהר נולדה בשכונת רחביה שבירושלים. בתם של האמן ישראל זהר, ואורנה זהר. אמה נישאה בשנית, כשעלמה הייתה צעירה, ליענקל'ה רוטבליט.

זהר למדה בבית הספר הניסויי ירושלים.

ב-2002 סיימה בהצטיינות את לימודיה במחזור השני של מגמת תסריטאות בבית הספר סם שפיגל שבירושלים.

בבגרותה עסקה זהר בנגרות.

 קריירה 
 מוזיקה 
בשנת 2003 החלה זהר לעסוק במוזיקה, לקחה חלק בהרכב רגאיי שחיבר וביצע מוזיקה באנגלית. 

בשנת 2008 הוציאה זהר את שירה הראשון, "עם הגב", אותו כתבה והלחינה, שהפך במהרה ללהיט בתחנות הרדיו. לאחר חודש הוציאה שיר נוסף שכתבה והלחינה, "אגו טריפ", ששבר את שיא ההשמעות לשבוע של שיר בתחנות הרדיו הישראליות, עם 145 השמעות בשבוע אחד. במאי החלה זהר לכתוב טור אישי במוסף "24 שעות" של "ידיעות אחרונות".

"דברי", אלבום הבכורה שלה, בהפקה מוזיקלית של אסי איילון, יצא בקיץ 2008, וזכה להצלחה גדולה כבר עם יציאתו. את 12 שירי האלבום כתבה והלחינה בעצמה. עם השירים  "אגו טריפ", "עם הגב" ו"דע" – זכתה בכל התארים האפשריים באותה שנה. במצעדי הפזמונים השנתיים של רשת ג' ושל גלגלצ לשנת ה'תשס"ח זכתה זהר בתואר "תגלית השנה". כמו כן, זכתה בתואר "זמרת השנה" במצעד גלגלצ.

האלבום זכה להצלחה גדולה, והגיע למעמד זהב כחודשיים לאחר צאתו, ובהמשך אף למעמד פלטינה (40,000 עותקים). בשנת 2009 הקליטה מחדש את "כמה טוב שבאת הביתה" מאת אריק איינשטיין. גרסתה הופצה כסינגל רשמי על גבי תקליטור, ודורגה במקום ה-29 במצעד העברי השבועי של רשת ג'.

ב-2010 יצא אלבומה השני, "שלושים ושלוש". בין השירים באלבום: "התרגשתי לקראתך" ו"ממצרים", שיצאו כסינגלים, ו"אוניות" – שהלחין גבע אלון שגם משתתף באלבום.

בשנת 2013 שיחקה בסדרת הטלוויזיה "מקימי" ששודרה ב-HOT, לצד מוקי ויעל פוליאקוב.

אלבומה השלישי, "לחם אהבה", יצא בחורף 2014. השלמתו של האלבום התאפשרה בעזרת פרויקט "הדסטארט" והודות ל-591 תומכים שהשתתפו בקמפיין גיוס כספים מוצלח. מכירה מראש של האלבום טרם יציאתו אפשרה גיוס הון על מנת להפיק אותו.

ביולי 2015 יצא "פלא", אלבום ראשון לילדים פרי עטה. האלבום הגיע למעמד של אלבום זהב, וקיבל ביקורות מעולות ולחיבוק חם מקהל המאזינים.

בפברואר 2018 יצא לאור מיני-אלבום חדש בן שישה שירים (EP) – "חיים משוגעים", פרי שיתוף הפעולה בין עלמה זהר לבין דודו טסה וניר מימון, שהתבטא בשירים "כחולת עיניים", "חיים שלי" ו"על החיים ועל המוות". עוד באלבום שיתופי פעולה עם שותפה ארוך השנים אסי איילון, עם המשורר שלומי חתוכה, רון בונקר, אילן דמרי ועוד.

עלמה זהר גם מרצה במכללת "הד – הקריה האקדמית אונו", ומעבירה סדנאות כתיבה למוזיקאים ברחבי הארץ.

 פעילות חברתית 
בשנים האחרונות, לצד הוצאת אלבומיה וסיבוב ההופעות ברחבי הארץ, היא מורגשת גם בפעילותה החברתית ובכתיבתה העיתונאית.

משנת 2008 ועד היום, כתבה וערכה עשרות כתבות, ראיונות וטורים בנושאים חברתיים ואקטואליים (ביניהם, טור קבוע ב"ידיעות אחרונות", Xnet ו"את").

במהלך השנים העבירה מפגשים והרצאות בנושאים כמו היחס לזר, זהות ישראלית יהודית בחברה רב-תרבותית, זכויות אדם ועוד, כמו גם כיתות אומן וסדנאות משותפות עם שהרה בלאו, ניסים קלדרון ושיבי פרומן.

בחודש מאי 2022 הוציאה זהר ספר ילדים בשם "תיבת הצבעים". האיורים לספר צוירו בידי אביה, ישראל זהר.

בשנת 2025 הוציאה את ספר השירים רוק בהוצאת קתרזיס.

 חיים אישיים 
זהר הייתה נשואה לאסף תעוז, עמו התגוררה כחמש שנים במושב נס הרים.

בשנת 2005, לאחר שהתגרשה, נסעה זהר לפסטיבל מוזיקה באתיופיה. היא  טיילה במדינה ובעת ששהתה בצפון המדינה הכירה תושב מקומי בשם טמסהגן, והייתה איתו בזוגיות. זהר התגוררה בבקתת הבוץ של משפחתו. בהמשך נאלצה לשוב לישראל והזוגיות ביניהם הסתיימה. לאחר ששבה לישראל הכירה בן זוג ישראלי בשם שחר, ושמרה על קשר ידידותי עם טמסהגן. בן זוגה התנגד לקשר עם האזרח האתיופי (על האירועים הללו נכתב "שיר אהבה אינדיאני (Miguel)").

ב-2014 נולד לה בן מהמתופף אסי ששון. 

בשנת 2022 נישאה ליניב רצון וב 2024 התגרשה ממנו. היא מתגוררת בהוד השרון. 

אחיה למחצה מצד אביה הוא המוזיקאי מתן זהר, הידוע בשם הבמה Mat Zo (אנ'), אומן בין-לאומי המפיק בסגנונות ההאוס והדאנס.

 דיסקוגרפיה 

 קישורים חיצוניים 


 עלמה זהר - עמוד פייסבוק רשמי
 ערוץ היוטיוב של עלמה זהר
 בלוג שבועי - עלמה זהר ב־XNET
















הערות שוליים

קטגוריה:אמניות ישראליות שחזרו בתשובה
קטגוריה:בוגרות בית הספר הניסויי ירושלים
קטגוריה:בוגרות בית הספר סם שפיגל לקולנוע ולטלוויזיה
קטגוריה:בוגרי בית הספר הניסויי ירושלים
קטגוריה:בוגרי בית הספר סם שפיגל לקולנוע ולטלוויזיה
קטגוריה:זמרות השנה
קטגוריה:זמרות השרות בעברית
קטגוריה:זמרות ישראליות
קטגוריה:זמרות-יוצרות ישראליות
קטגוריה:זמרי השנה
קטגוריה:זמרים השרים בעברית
קטגוריה:זמרים ישראלים
קטגוריה:זמרים-יוצרים ישראלים
קטגוריה:מוזיקאיות ישראליות
קטגוריה:מוזיקאים ירושלמים
קטגוריה:מוזיקאים ישראלים
קטגוריה:נס הרים: אישים
קטגוריה:סגל הקריה האקדמית אונו: בית ספר למוסיקה
קטגוריה:פעילות חברתיות ישראליות
קטגוריה:פעילים חברתיים ישראלים
קטגוריה:רחביה: אישים
קטגוריה:ישראלים שנולדו ב-1977
קטגוריה:ישראליות שנולדו ב-1977